Projektas

Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2004 M. BALANDŽIO 28 D. NUTARIMO NR. 487 „DĖL profesinių ligų tyrimo ir apskaitos nuostatų patvirtinimo“ PAKEITIMO

2014 m. Nr.

Vilnius

Lietuvos Respublikos Vyriausybė n u t a r i a:

Pakeisti Lietuvos Respublikos Vyriausybės 2004 m. balandžio 28 d. nutarimą Nr. 487 „Dėl Profesinių ligų tyrimo ir apskaitos nuostatų patvirtinimo“ ir išdėstyti jį nauja redakcija:

„Lietuvos Respublikos Vyriausybė

nutarimas

DĖL PROFESINIŲ LIGŲ TYRIMO IR APSKAITOS NUOSTATŲ PATVIRTINIMO

Vadovaudamasi Lietuvos Respublikos darbuotojų saugos ir sveikatos įstatymo 25 straipsnio 12 punktu, Lietuvos Respublikos Vyriausybė nutaria:

Patvirtinti Profesinių ligų tyrimo ir apskaitos nuostatus (pridedama).“

Ministras Pirmininkas

Socialinės apsaugos ir darbo ministras

Patvirtinta

Lietuvos Respublikos Vyriausybės

2004 m. balandžio 28 d. nutarimu Nr. 487

(Lietuvos Respublikos Vyriausybės

2014 m. nutarimo Nr.

redakcija)

Profesinių ligų tyrimo ir apskaitos nuostatai

I SKYRIUS

BENDROSIOS NUOSTATOS

1. Profesinių ligų tyrimo ir apskaitos nuostatai (toliau – šie Nuostatai) reglamentuoja pranešimo apie įtariamas profesines ligas, profesinių ligų priežasčių tyrimo, profesinių ligų nustatymo, registravimo ir apskaitos tvarką. Šie Nuostatai privalomi visiems juridiniams ir fiziniams asmenims, susijusiems su profesinių ligų tyrimu, diagnozės nustatymu ir apskaita.

2. Vadovaujantis šiais Nuostatais, profesinės ligos tiriamos:

2.1. asmenims, nurodytiems Lietuvos Respublikos nelaimingų atsitikimų darbe ir profesinių ligų socialinio draudimo įstatymo 4 straipsnyje, išskyrus atvejus, nurodytus šių Nuostatų 2.3 papunktyje;

2.2. asmenims, dirbusiems pagal darbo sutartis ar ėjusiems valstybės tarnautojų pareigas valstybės ar savivaldybės institucijose ar įstaigose;

2.3. krašto apsaugos sistemos pareigūnams ir kariams, žvalgybos pareigūnams, Lietuvos Respublikos specialiųjų tyrimų tarnybos ir kitų institucijų pareigūnams, kurių tarnybinius santykius nustato atitinkami statutai ar įstatymai, kai šie asmenys nevykdo ar nevykdė veiklos, kuriai būdingi specifiniai veiklos požymiai. Kai šie asmenys vykdo ar vykdė veiklą, kuriai būdingi specifiniai veiklos požymiai, profesinės ligos tiriamos ministrų pagal atitinkamas valdymo sritis, Lietuvos Respublikos specialiųjų tyrimų tarnybos direktoriaus, žvalgybos institucijų vadovų nustatyta tvarka.

3. Ūmūs apsinuodijimai darbe tiriami Nelaimingų atsitikimų darbe tyrimo ir apskaitos nuostatų, patvirtintų Lietuvos Respublikos Vyriausybės 2004 m. rugsėjo 2 d. nutarimu Nr. 1118 „Dėl Nelaimingų atsitikimų darbe tyrimo ir apskaitos nuostatų patvirtinimo“, nustatyta tvarka.

4. Šiuose Nuostatuose vartojamos sąvokos apibrėžtos Lietuvos Respublikos darbuotojų saugos ir sveikatos įstatyme.

II SKYRIUS

PRANEŠIMAI APIE ĮTARIAMAS PROFESINES LIGAS

5. Šių Nuostatų 2.1–2.3 papunkčiuose nurodytas asmuo (toliau – darbuotojas), įtaręs, kad susirgo ūmia profesine liga, jeigu pajėgia, ar asmuo, matęs įvykį ar jo pasekmes, privalo nedelsdamas apie tai pranešti padalinio vadovui ar darbdaviui atstovaujančiam asmeniui, įmonės darbuotojų saugos ir sveikatos tarnybai arba darbuotojų saugos ir sveikatos specialistui.

6. Darbdaviui atstovaujantis asmuo arba padalinio vadovas, įtaręs, kad darbuotojas susirgo ūmia profesine liga, nedelsdamas privalo suteikti darbuotojui pirmąją pagalbą, pasirūpinti, kad, jei reikia, būtų iškviesta greitoji medicinos pagalba, ir telefonu, faksu ar elektroniniu paštu apie įtariamą ūmią profesinę ligą pranešti Lietuvos Respublikos valstybinės darbo inspekcijos prie Socialinės apsaugos ir darbo ministerijos (toliau – Valstybinė darbo inspekcija) teritoriniam skyriui, visuomenės sveikatos centrui apskrityje ir Valstybinio socialinio draudimo fondo valdybos prie Socialinės apsaugos ir darbo ministerijos teritoriniam skyriui (toliau – Fondo valdybos teritorinis skyrius), kuriame darbuotojas apdraustas nelaimingų atsitikimų darbe ir profesinių ligų socialiniu draudimu.

7. Asmens sveikatos priežiūros įstaigos gydytojas, įtaręs, kad darbuotojo ūmaus sveikatos sutrikimo priežastis gali būti susijusi su darbu, – ne vėliau kaip per 1 darbo dieną siunčia darbuotoją, jei tai įmanoma, atsižvelgiant į jo sveikatos būklę, ir informaciją, susijusią su darbuotojo sveikatos būkle, o įtaręs, kad darbuotojo lėtinio sveikatos sutrikimo priežastis gali būti susijusi su darbu, – per 3 darbo dienas siunčia darbuotoją ir informaciją, susijusią su darbuotojo sveikatos būkle, į darbo medicinos gydytojo konsultaciją.

8. Darbo medicinos gydytojas, įvertinęs darbuotojo sveikatos būklę ir įtaręs ūmią profesinę ligą, – ne vėliau kaip per 1 darbo dieną, o įtaręs lėtinę profesinę ligą – ne vėliau kaip per 3 darbo dienas užpildo ir išsiunčia paštu, faksu ar elektroniniu paštu darbdaviui, atitinkamam Valstybinės darbo inspekcijos teritoriniam skyriui ir Fondo valdybos teritoriniam skyriui bei visuomenės sveikatos centrui apskrityje pranešimą apie įtariamą profesinę ligą (šių Nuostatų 1 priedas).

9. Darbuotojui mirus dėl įtariamos ūmios profesinės ligos, darbdavys apie tai nedelsdamas telefonu, faksu ar elektroniniu paštu praneša atitinkamos apylinkės prokuratūrai, Valstybinės darbo inspekcijos teritoriniam skyriui ir Fondo valdybos teritoriniam skyriui bei visuomenės sveikatos centrui apskrityje.

III SKYRIUS

ŪMIŲ PROFESINIŲ LIGŲ priežasčių TYRIMAS

10. Darbdavys, gavęs pranešimą apie įtariamą ūmią profesinę ligą, ne vėliau kaip per 5 darbo dienas Valstybinės darbo inspekcijos teritoriniam skyriui pateikia informaciją, suderintą su darbuotojų atstovu (-ais) saugai ir sveikatai, apie darbuotojo darbo sąlygas: darbo dienos darbo ir poilsio režimą, atliekamus darbo procesus, kenksmingą vienkartinį arba per vieną darbo dieną darbuotoją veikusį pavojingą darbo aplinkos veiksnį (-ius), jo (jų) veikimo trukmę ir dydį, aprūpinimą kolektyvinėmis ir asmeninėmis apsaugos priemonėmis, jų naudojimą, atliktus privalomus sveikatos tikrinimus, įmonės, įstaigos, organizacijos arba kitos organizacinės struktūros ar darbdavio fizinio asmens (toliau – įmonė) pasirinktos formos darbo vietos, kurioje darbuotojas dirba, profesinės rizikos įvertinimo dokumentą.

11. Valstybinės darbo inspekcijos teritoriniame skyriuje gavus pranešimą apie įtariamą ūmią profesinę ligą, šio skyriaus inspektorius (-iai) ne vėliau kaip per 8 darbo dienas nuo šio pranešimo gavimo dienos ir ne vėliau kaip per 3 darbo dienas nuo šių Nuostatų 10 punkte nurodytos informacijos gavimo dienos ištiria įtariamos ūmios profesinės ligos priežastis ir parengia Profesinės ligos priežasčių tyrimo aktą (šių Nuostatų 2 priedas). Vyriausiojo valstybinio darbo inspektoriaus įsakymu tyrimas gali būti pratęstas ne ilgiau kaip 5 darbo dienas.

12. Ūmias profesines ligas, dėl kurių mirė 3 ir daugiau darbuotojų, tiria komisija. Ši komisija sudaroma gavus iš darbdavio informaciją apie 3 ir daugiau darbuotojų mirtį. Komisijai pirmininkauja Lietuvos Respublikos vyriausiasis valstybinis darbo inspektorius (toliau – vyriausiasis valstybinis darbo inspektorius), jos nariai – visuomenės sveikatos centro apskrityje direktorius (pavaduotojas) ar kitas direktoriaus įgaliotas atstovas, Valstybinės darbo inspekcijos teritorinio skyriaus vedėjas ir Valstybinės darbo inspekcijos teritorinio skyriaus inspektorius. Tyrime gali dalyvauti darbuotojų atstovai, darbuotojo, kurio profesinė liga tiriama, įgaliotas asmuo ir Fondo valdybos teritorinio skyriaus atstovas.

13. Tiriant ūmių profesinių ligų priežastis dalyvauja darbdavio atstovas, darbuotojų atstovas (-ai) saugai ir sveikatai, gali dalyvauti darbuotojų atstovas, darbuotojas ar darbuotojo įgaliotas asmuo, visuomenės sveikatos centro apskrityje ir Fondo valdybos teritorinio skyriaus atstovai. Darbdavys sudaro sąlygas tirti įtariamos ūmios profesinės ligos priežastis. Darbuotojas ir profesinės ligos priežasčių tyrime dalyvavę asmenys turi teisę susipažinti su ūmios profesinės ligos priežasčių tyrimo medžiaga.

14. Valstybinės darbo inspekcijos inspektorius, tiriantis ūmios profesinės ligos priežastis, gavęs šių Nuostatų 10 punkte nurodytus duomenis, užpildo Profesinės ligos priežasčių tyrimo aktą, prie kurio prideda tyrimo metu iš darbuotojo ir įmonės gautą medžiagą, ir jį pasirašo. Darbuotojas arba darbuotojo įgaliotas asmuo pasirašytinai supažindinamas su Profesinės ligos priežasčių tyrimo aktu ir pridedama medžiaga Valstybinės darbo inspekcijos teritoriniame skyriuje. Profesinės ligos priežasčių tyrimo aktas paštu, faksu, elektroniniu paštu ar atvykus į Valstybinės darbo inspekcijos teritorinį skyrių pateikiamas susipažinti darbdaviui ir profesinės ligos priežasčių tyrime dalyvavusiems asmenims bei išsiunčiamas Fondo valdybos teritoriniam skyriui ir visuomenės sveikatos centrui apskrityje.

15. Profesinių ligų priežasčių tyrime dalyvavę asmenys, nesutikdami su Profesinės ligos priežasčių tyrimo aktu, vadovaujasi apskundimo tvarka, nurodyta šių Nuostatų 21–25 punktuose. Jei per 10 darbo dienų nuo Profesinės ligos priežasčių tyrimo akto pateikimo susipažinti dienos negaunamas motyvuotas skundas dėl profesinės ligos priežasčių tyrimo, Valstybinės darbo inspekcijos inspektorius aktą kartu su visa iš darbdavio gauta medžiaga įteikia arba išsiunčia paštu darbuotojui arba darbuotojo įgaliotam asmeniui ir darbo medicinos gydytojui.

IV SKYRIUS

LĖTINIŲ PROFESINIŲ LIGŲ PRIEŽASČIŲ TYRIMAS

16. Valstybinės darbo inspekcijos teritoriniame skyriuje gavus Pranešimą apie įtariamą lėtinę profesinę ligą, šio skyriaus inspektorius (-iai) per 30 darbo dienų nuo šių Nuostatų 17 punkte nurodytos informacijos iš darbuotojo gavimo dienos ištiria įtariamos profesinės ligos priežastis ir parengia Profesinės ligos priežasčių tyrimo aktą. Vyriausiasis valstybinis darbo inspektorius, atsižvelgdamas į tyrimo sudėtingumą ir Valstybinės darbo inspekcijos inspektoriaus, tiriančio įtariamos profesinės ligos priežastis, motyvuotą prašymą, tyrimo trukmę gali pratęsti ne ilgiau kaip 20 darbo dienų.

17. Darbo medicinos gydytojui įtarus lėtinę profesinę ligą, darbuotojas, kuriam buvo įtarta lėtinė profesinė liga, per 10 darbo dienų nuo profesinės ligos įtarimo dienos pateikia laisvos formos visos darbinės veiklos aprašymą ir turimus dokumentus apie darbinės veiklos metu vykdytas darbo funkcijas ir darbo metu veikusius kenksmingus veiksnius Valstybinės darbo inspekcijos teritoriniam skyriui. Jei per šį nustatytą laikotarpį darbuotojas, kuriam buvo įtarta lėtinė profesinė liga, nurodytos informacijos nepateikia, Valstybinės darbo inspekcijos teritorinio skyriaus vedėjas, įvertinęs nepateikimo priežastis, terminą gali pratęsti ne ilgiau kaip 20 darbo dienų. Darbuotojui, per nustatytą terminą nepateikus nurodytos informacijos, profesinės ligos priežasčių tyrimas nutraukiamas, apie tai informuojant darbo medicinos gydytoją.

18. Tiriant lėtinių profesinių ligų priežastis, dalyvauja darbdavio atstovas, darbuotojų atstovas (-ai) saugai ir sveikatai, gali dalyvauti kiti šių Nuostatų 13 punkte nurodyti asmenys. Darbdavys sudaro sąlygas tirti įtariamos lėtinės profesinės ligos priežastis. Darbuotojas ir profesinės ligos priežasčių tyrime dalyvavę asmenys turi teisę susipažinti su profesinės ligos priežasčių tyrimo medžiaga.

19. Valstybinės darbo inspekcijos inspektoriaus prašymu, išsiųstu paštu, faksu ar elektroniniu paštu, darbdavys per 10 darbo dienų nuo šio prašymo gavimo dienos pateikia informaciją, pasirašytinai suderintą su darbuotojų atstovu (-ais) saugai ir sveikatai, apie darbuotojo darbo trukmę ir sąlygas (darbo ir poilsio režimą, atliekamus darbo procesus ir juos atliekant veikiančius kenksmingus veiksnius, šių veiksnių veikimo trukmę ir dydį, aprūpinimą kolektyvinėmis ir asmeninėmis apsaugos priemonėmis, jų naudojimą, atliktus privalomus sveikatos tikrinimus, įmonės pasirinktos formos darbo vietos, kurioje darbuotojas dirba, profesinės rizikos įvertinimo dokumentą), Visuomenės sveikatos centras apskrityje pateikia turimus įmonės (-ių), kurioje (-iose) atliekamas lėtinės profesinės ligos priežasčių tyrimas, arba kitų įmonių analogiškose darbo vietose atliktus profesinės rizikos veiksnių matavimo archyvinius duomenis.

20. Valstybinės darbo inspekcijos inspektorius, tiriantis įtariamos profesinės ligos priežastis, gavęs šių Nuostatų 19 punkte nurodytus duomenis, užpildo Profesinės ligos priežasčių tyrimo aktą, prie kurio prideda tyrimo metu iš darbuotojo ir įmonės (-ių) gautą medžiagą, ir jį pasirašo. Darbuotojas arba darbuotojo įgaliotas asmuo pasirašytinai supažindinamas su Profesinės ligos priežasčių tyrimo aktu ir pridedama medžiaga Valstybinės darbo inspekcijos teritoriniame skyriuje. Profesinės ligos priežasčių tyrimo aktas paštu, faksu, elektroniniu paštu ar atvykus į Valstybinės darbo inspekcijos teritorinį skyrių pateikiamas susipažinti visiems darbdaviams, kurių įmonėse buvo atliekamas tyrimas, prie akto pridedant atitinkamos įmonės medžiagą, ir išsiunčiamas Fondo valdybos teritoriniam skyriui ir visuomenės sveikatos centrui apskrityje.

21. Jei darbuotojas, darbdavys ar kitas profesinės ligos priežasčių tyrime dalyvavęs asmuo nesutinka su Profesinės ligos priežasčių tyrimo aktu, jis per 3 darbo dienas nuo susipažinimo su aktu dienos pateikia raštą, kuriame nurodo nesutikimo motyvus. Valstybinės darbo inspekcijos inspektorius, tiriantis įtariamos profesinės ligos priežastis, per 3 darbo dienas nuo šio rašto gavimo dienos jį išnagrinėja ir apie priimtą sprendimą atsižvelgti arba neatsižvelgti į rašte nurodytus motyvus raštu, faksu ar elektroniniu paštu informuoja raštą pateikusį asmenį, o pareiškėjo raštą ir priimtą sprendimą prideda prie tyrimo medžiagos.

22. Jei darbuotojas, darbdavys ar kitas profesinės ligos tyrime dalyvavęs asmuo nesutinka su Valstybinės darbo inspekcijos inspektoriaus, tiriančio įtariamos profesinės ligos priežastis, sprendimu, jis per 3 darbo dienas nuo gavimo dienos šį sprendimą gali skųsti Vyriausiajam valstybiniam darbo inspektoriui.

23. Vyriausiasis valstybinis darbo inspektorius, įvertinęs skunde pateiktą informaciją, paskiria Valstybinės darbo inspekcijos inspektorių (ankstesnį tyrimą atlikusį arba kitą Valstybinės darbo inspekcijos inspektorių) papildomai ištirti profesinės ligos priežastis, nurodydamas šio tyrimo trukmę, o nustatęs, kad nėra pagrindo skirti papildomo tyrimo, per 3 darbo dienas apie tai raštu informuoja pareiškėją.

24. Apie papildomą profesinės ligos priežasčių tyrimą per 3 darbo dienas informuojamas darbdavys, kurio įmonėje tyrimas bus atliekamas, Fondo valdybos teritorinio skyriaus atstovas, visuomenės sveikatos centro apskrityje atstovas ir darbuotojas arba darbuotojo įgaliotas asmuo.

25. Vyriausiojo valstybinio darbo inspektoriaus sprendimas dėl skundų, kuriuose skundžiamas Profesinės ligos priežasčių tyrimo aktas, gali būti skundžiamas teismui Lietuvos Respublikos administracinių bylų teisenos įstatymo nustatyta tvarka.

26. Jei per 10 darbo dienų nuo Profesinės ligos priežasčių tyrimo akto pateikimo susipažinti dienos negaunamas motyvuotas skundas dėl profesinės ligos priežasčių tyrimo, Valstybinės darbo inspekcijos inspektorius, tiriantis įtariamos profesinės ligos priežastis, aktą kartu su visa iš darbdavio (-ių) gauta medžiaga įteikia arba išsiunčia paštu darbuotojui arba darbuotojo įgaliotam asmeniui ir darbo medicinos gydytojui.

V SKYRIUS

PROFESINIŲ LIGŲ NUSTATYMAS

27. Profesinės ligos nustatomos vadovaujantis Profesinių ligų sąrašu, patvirtintu Lietuvos Respublikos Vyriausybės 1994 m. lapkričio 30 d. nutarimu Nr. 1198 „Dėl Profesinių ligų sąrašo ir Lietuvos Respublikos profesinių ligų valstybės registro bei jo nuostatų“, ir Lietuvos Respublikos sveikatos apsaugos ministro patvirtintais profesinių ligų nustatymo kriterijais.

28. Darbo medicinos gydytojas, ištyręs ir įvertinęs darbuotojo sveikatos būklę bei Profesinės ligos priežasčių tyrimo akte pateiktus duomenis, nustato profesinės ligos diagnozę (-es) arba jos (jų) nenustato.

29. Darbo medicinos gydytojas, gavęs Profesinės ligos priežasčių tyrimo aktą, jeigu, jo nuomone, nepakanka duomenų diagnozei nustatyti, gali raštu prašyti Valstybinės darbo inspekcijos teritorinio skyriaus jį papildyti, nurodydamas Profesinės ligos priežasčių tyrimo akto papildymo priežastis.

30. Valstybinės darbo inspekcijos inspektorius per 10 darbo dienų nuo darbo medicinos gydytojo prašymo gavimo Valstybinės darbo inspekcijos teritoriniame skyriuje dienos pateikia papildomą medžiagą arba nurodo priežastį, kodėl jos negali pateikti.

31. Darbo medicinos gydytojas, nustatęs arba nenustatęs profesinės ligos diagnozės (-ių), užpildo ir pasirašo Profesinės ligos patvirtinimo aktą (šių Nuostatų 3 priedas), jį įteikia darbuotojui ir per 3 darbo dienas paštu, faksu ar elektroniniu paštu išsiunčia Valstybinės darbo inspekcijos teritoriniam skyriui.

32. Valstybinės darbo inspekcijos inspektorius per 3 darbo dienas nuo Profesinės ligos patvirtinimo akto gavimo Valstybinės darbo inspekcijos teritoriniame skyriuje dienos šio akto kopiją paštu, faksu ar elektroniniu paštu išsiunčia visuomenės sveikatos centrui apskrityje, Fondo valdybos teritoriniam skyriui ir darbdaviui (-iams), kurių įmonėse buvo atliekamas darbuotojo darbo sąlygų tyrimas.

33. Valstybinės darbo inspekcijos inspektorius per 3 darbo dienas nuo Profesinės ligos patvirtinimo akto gavimo Valstybinės darbo inspekcijos teritoriniame skyriuje dienos Lietuvos Respublikos profesinių ligų valstybės registro informacinėje sistemoje užpildo ir Lietuvos Respublikos profesinių ligų valstybės registrui išsiunčia Lietuvos Respublikos profesinių ligų valstybės registro nuostatuose, patvirtintuose Lietuvos Respublikos Vyriausybės 1994 m. lapkričio 30 d. nutarimu Nr. 1198 „Dėl Profesinių ligų sąrašo ir Lietuvos Respublikos profesinių ligų valstybės registro bei jo nuostatų“, nustatytos formos profesinės ligos kortelę. Kiekvienai nustatytai profesinės ligos diagnozei pildoma atskira profesinės ligos kortelė.

34. Darbuotojas ar darbdavys (-iai), kurio (-ių) įmonėje (-ėse) buvo atliekamas darbuotojo darbo sąlygų tyrimas, arba Valstybinio socialinio draudimo fondo valdyba prie Socialinės apsaugos ir darbo ministerijos (toliau – Fondo valdyba), nesutikdami su Profesinės ligos patvirtinimo aktu, ne vėliau kaip per 2 mėnesius nuo Profesinės ligos patvirtinimo akto gavimo dienos gali jį skųsti Centrinei darbo medicinos ekspertų komisijai. Centrinė darbo medicinos ekspertų komisija, išnagrinėjusi skundą, surašo išvadą dėl profesinės ligos pagrįstumo (toliau – Centrinės darbo medicinos ekspertų komisijos išvada) ir priima sprendimą ankstesnio tyrimo metu surašytą Profesinės ligos patvirtinimo aktą palikti galioti ar įpareigoja darbo medicinos gydytoją surašyti naują.

35. Centrinė darbo medicinos ekspertų komisija, išnagrinėjusi skundą, jeigu, jos nuomone, nepakanka duomenų diagnozei nustatyti, gali raštu prašyti Valstybinės darbo inspekcijos teritorinio skyriaus jį papildyti, nurodydama Profesinės ligos priežasčių tyrimo akto papildymo priežastis.

36. Valstybinės darbo inspekcijos inspektorius ne vėliau kaip per 10 darbo dienų nuo nurodyto prašymo gavimo Valstybinės darbo inspekcijos teritoriniame skyriuje dienos pateikia papildomą medžiagą arba nurodo priežastį, kodėl jos negali pateikti.

37. Ginčytinais atvejais, kai Centrinės darbo medicinos ekspertų komisija nustato, kad darbuotojui turėjo būti nustatyta daugiau profesinių ligų diagnozių, darbo medicinos gydytojas naujai surašytame Profesinės ligos patvirtinimo akte nurodo visas profesinių ligų diagnozes ir šių diagnozių nustatymo data yra diena, nurodyta naikinamame Profesinės ligos patvirtinimo akte.

38. Ginčytinais atvejais, kai Centrinė darbo medicinos ekspertų komisija nustato, kad kai kurios darbo medicinos gydytojo nustatytos profesinės ligos diagnozės turi būti panaikintos, darbo medicinos gydytojas naujai surašytame Profesinės ligos patvirtinimo akte nurodo Centrinės darbo medicinos ekspertų komisijos patvirtintas profesinių ligų diagnozes ir šių diagnozių nustatymo data yra diena, nurodyta naikinamame Profesinės ligos patvirtinimo akte.

39. Centrinės darbo medicinos ekspertų komisija per 3 darbo dienas nuo Centrinės darbo medicinos ekspertų komisijos išvados surašymo dienos išsiunčia po vieną jos egzempliorių darbo medicinos gydytojui, nustačiusiam ar nenustačiusiam profesinės (-ių) ligos (-ų) diagnozę (-ių), Valstybinės darbo inspekcijos teritoriniam skyriui, darbuotojui, darbdaviui (-iams), kurio (-ių) įmonėje (-ėse) buvo atliekamas darbuotojo darbo sąlygų tyrimas, Fondo valdybai, visuomenės sveikatos centrui apskrityje, o jeigu Centrinės darbo medicinos ekspertų komisijos išvada surašyta dėl profesinės ligos nepagrįstumo, panaikinant profesinės ligos diagnozę (-es), vieną jos egzempliorių – ir Profesinių ligų valstybės registro tvarkymo įstaigai.

40. Darbuotojas ar darbdavys (-iai), kurio (-ių) įmonėje (-ėse) buvo atliekamas darbuotojo darbo sąlygų tyrimas, arba Fondo valdyba, nesutikdami su Centrinės darbo medicinos ekspertų komisijos išvada, gali ją skųsti teismui Lietuvos Respublikos administracinių bylų teisenos įstatymo nustatyta tvarka.

41. Ištyrus profesinę ligą, darbdavys organizuoja prevencijos priemonių profesinės ligos (taip pat galinčių atsirasti tokių ar panašių profesinių ligų) priežastims pašalinti parengimą ir įgyvendinimą.

VI SKYRIUS

PROFESINIŲ LIGŲ REGISTRAVIMAS IR APSKAITA

42. Profesinės ligos registruojamos Profesinių ligų valstybės registre Lietuvos Respublikos profesinių ligų valstybės registro nuostatų nustatyta tvarka ir visuomenės sveikatos centre apskrityje šio centro direktoriaus nustatyta tvarka.

43. Profesinių ligų patvirtinimo aktai registruojami Valstybinėje darbo inspekcijoje ir visuomenės sveikatos centre apskrityje.

44. Profesinių ligų priežasčių tyrimo aktai, Profesinių ligų patvirtinimo aktai, Centrinės darbo medicinos ekspertų komisijos išvados registruojamos ir profesinės ligos apskaitomos įmonėje darbdavio nustatyta tvarka.

45. Profesinių ligų patvirtinimo aktai su tyrimo medžiaga ir Centrinės darbo medicinos ekspertų komisijos išvados saugomos Valstybinėje darbo inspekcijoje, laikantis Lietuvos vyriausiojo archyvaro nustatytų dokumentų saugojimo terminų.

46. Likviduojant įmonę, Profesinių ligų priežasčių tyrimo aktai, Profesinių ligų patvirtinimo aktai ir Centrinės darbo medicinos ekspertų komisijos išvados perduodamos saugoti Lietuvos Respublikos dokumentų ir archyvų įstatyme nustatyta tvarka.

––––––––––––––––

Profesinių ligų tyrimo ir apskaitos nuostatų

1 priedas

(Pranešimo apie įtariamą profesinę ligą forma)

(asmens sveikatos priežiūros įstaigos pavadinimas)
(įstaigos duomenys)

Adresatai

____________________________

(įmonė, kurioje asmuo dirba)

____________________________

(Valstybinės darbo inspekcijos teritorinis skyrius)

___________________________

(Valstybinio socialinio draudimo fondo valdybos teritorinis skyrius)

____________________________

(visuomenės sveikatos centras apskrityje)

PRANEŠIMAS
APIE ĮTARIAMĄ PROFESINĘ LIGĄ

________________Nr. ____________

(data)	Liga: ūmi – 1, lėtinė – 2

1. Asmuo
(vardas ir pavardė)	(asmens kodas)

2. Asmens adresas, telefono numeris

3. Pareigos (profesija)

4. Socialinė padėtis, pažymėti: pensininkas – 1, bedarbis – 2, neįgalusis – 3, kita − 4

5.	Įtariamos profesinės ligos pirminė diagnozė (pagal TLK-10-AM)
(pagrindinis kodas)	(papildomas kodas)

(diagnozė žodžiais)

6. Profesinė liga, įtarta (pažymėti): 1 – profilaktiškai tikrinant sveikatą, 2 – kreipimosi dėl susirgimo
į asmens sveikatos priežiūros įstaigą metu, 3 – gydantis stacionare, 4 – kitais būdais.
(gydytojo pareigos)	(parašas)	(vardas ir pavardė)

___________________________	(asmeninis spaudas)

(telefono numeris)

Profesinių ligų tyrimo ir apskaitos nuostatų

2 priedas

(Profesinės ligos priežasčių tyrimo akto forma)

Valstybinės darbo inspekcijos __________________

teritorinis skyrius

PROFESINĖS LIGOS priežasčių TYRIMO AKTAS

_____________ Nr. ___________

(data)

________________________

(sudarymo vieta)

1. Pranešimas apie įtariamą profesinę ligą
(užpildymo data)
2. Įtariamos profesinės ligos pirminė diagnozė (pagal TLK-10-AM)
3. Darbuotojas
(vardas ir pavardė) (asmens kodas)
4. Amžius (metais)
5. Lytis: vyras – 1, moteris – 2, nežinoma – 9
6. Išsilavinimas: neturi pradinio – 0, pradinis – 1, pagrindinis – 2, vidurinis – 3, profesinis – 4, aukštasis koleginis – 5, aukštasis universitetinis – 6
7. Gyvenamoji vieta
(adresas, teritorijos administracinio vieneto kodas)
8. Užsiėmimas, pažymėti: dirba – 1, nedirba – 2
8.1. socialinė padėtis, pažymėti: pensininkas – 1, bedarbis – 2, neįgalusis – 3, kita − 4
9. Darbo veiklos raida Įmonė Profesija (pareigos) Profesijos (pareigų) kodas Darbo laikotarpis (nuo–iki) Darbo trukmė (metais)
10. Darbo stažas (metais):
11. Darbo vietos / vietų apžiūros aprašymas ir pridedami iš įmonės gauti dokumentai:
11.1. Įmonė
(pavadinimas ir kodas)
(adresas, pašto indeksas, telefono, fakso numeriai, teritorijos administracinio vieneto kodas)
11.1.1. ekonominės veiklos rūšis (pavadinimas ir kodas)
11.1.2. darbo vieta
(padalinys, skyrius, baras)
Priedų pavadinimai, datos ir dokumentų numeriai, lapų skaičius:
11.2. Įmonė
(pavadinimas ir kodas)
(adresas, pašto indeksas, telefono, fakso numeriai, teritorijos administracinio vieneto kodas)
11.2.1. ekonominės veiklos rūšis (pavadinimas ir kodas)
11.2.2. darbo vieta
(padalinys, skyrius, baras)
Priedų pavadinimai, datos ir dokumentų numeriai, lapų skaičius:
11.3. Įmonė
(pavadinimas ir kodas)
(adresas, pašto indeksas, telefono, fakso numeriai, teritorijos administracinio vieneto kodas)
11.3.1. ekonominės veiklos rūšis (pavadinimas ir kodas)
11.3.2. darbo vieta
(padalinys, skyrius, baras)
Priedų pavadinimai, datos ir dokumentų numeriai, lapų skaičius:
12. Ankstesni iš įmonės (-ių) gauti (archyvinių) higieninių tyrimų dokumentai:
Priedų pavadinimai ir numeriai:

13. Privalomųjų sveikatos tikrinimų iš įmonės gauti duomenys:
Profesinės rizikos veiksnys, Darbo sąlygos	Tikrinimo data	Išvada apie sveikatos būklę	Sveikatos priežiūros įstaiga ir gydytojo pavardė
14. Priežastys, susijusios su įtariamos profesinės ligos diagnoze (pagal Europos profesinių ligų priežasčių klasifikaciją)
14.1. naudojimo kategorijos, susijusios su įtariamos profesinės ligos diagnoze (pagal Europos naudojimo kategorijų klasifikaciją)
PRIDEDAMA: 1. ___________________________________________________________________(........lapai). 2. ___________________________________________________________________(........lapai). 3. ___________________________________________________________________(........lapai). 4. ___________________________________________________________________(........lapai). Valstybinės darbo inspekcijos inspektorius:
(parašas)	(vardas ir pavardė)
Susipažinau: (darbuotojas, kurio įtariama profesinė liga tiriama, arba jo įgaliotas asmuo) (data) (parašas) (vardas ir pavardė)

Profesinių ligų tyrimo ir apskaitos nuostatų

3 priedas

(Profesinės ligos patvirtinimo akto forma) (asmens sveikatos priežiūros įstaigos pavadinimas) (įstaigos duomenys) PROFESINĖS LIGOS PATVIRTINIMO AKTAS _____________ Nr. ___________ (data) ________________________ (sudarymo vieta)
1. Asmuo
(vardas, pavardė)	(asmens kodas)

2. Asmens sveikatos priežiūros įstaiga, kurioje nustatyta (nenustatyta) profesinė liga ________________________

(pavadinimas, adresas, pašto indeksas, telefonas, faksas, kodas)

3. Profesinės ligos diagnozės nustatymo (nenustatymo) data

4. Profesinės ligos diagnozė (profesinių ligų diagnozės) pagal TLK-10-AM)* Jeigu asmeniui nustatoma 3 ir daugiau profesinių ligų diagnozių, 4 punktas papildomas reikiamu kiekiu papunkčių. :

4.1.
(pagrindinis kodas)	(papildomas kodas)

(diagnozė žodžiais)

A pagal Europos profesinių ligų sąrašą

B profesinės ligos priežastis

(pagal Europos profesinių ligų priežasčių klasifikaciją)

C naudojimo kategorijos, sukėlusios profesinę ligą

(pagal Europos naudojimo kategorijų klasifikaciją)

D profesinės ligos eiga, pažymėti: ūmi – 1, lėtinė – 2

4.2.
(pagrindinis kodas)	(papildomas kodas)

(diagnozė žodžiais)

A pagal Europos profesinių ligų sąrašą

B profesinės ligos priežastis

(pagal Europos profesinių ligų priežasčių klasifikaciją)

C naudojimo kategorijos, sukėlusios profesinę ligą

(pagal Europos naudojimo kategorijų klasifikaciją)

D profesinės ligos eiga, pažymėti: ūmi – 1, lėtinė – 2

_____________________________________________	____________________	_____________________

(asmens sveikatos priežiūros įstaiga, gydytojo pareigos)	(parašas)	(vardas ir pavardė)

5. Aktas surašytas _______ egzemplioriais. (asmeninis spaudas)